ສະຫະລັດ ຮຽກຮ້ອງໃຫ້ ຊູດານ ແລະຊູດານໃຕ້ ຮັກສາໄວ້ ຊຶ່ງສັນຕິພາບ (ເບິ່ງວີດີໂອ)
ປະທານາທິບໍດີໂອບາມາ ຮຽກຮ້ອງໃຫ້ ປະຊາຊົນ ຊາວຊູດານ ແລະຊູດານໃຕ້ ຮັກສາສັນຕິພາບເອົາໄວ້
ປະທານາທິບໍດີສະຫະລັດທ່ານບາຣັກ ໂອບາມາ ໄດ້ຮຽກຮ້ອງຜ່ານທາງວີດີໂອເທັບໄປຍັງ ປະຊາຊົນຊາວຊູດານ ແລະຊູດານໃຕ້ ທີ່ອອກອາກາດໃນວັນເສົາມື້ນີ້ ກ່າວວ່າ ບັນຫາຂັດ ແຍ້ງບໍ່ແມ່ນຫຼີກລ້ຽງບໍ່ໄດ້ ແລະພວກຜູ້ນຳຂອງເຂົາເຈົ້າມີໂອກາດທີ່ຈະບໍ່ແກ່ດຶງເອົາເຂົາເຈົ້າ ເຂົ້າສູ່ສົງຄາມ ໃນຄຳຖະແຫຼງ ທີ່ນຳອອກເຜີຍແຜ່ທາງອິນເຕີແນັດ ໂດຍຜ່ານ YouTube ນັ້ນ ທ່ານໂອ ບາມາຮຽກຮ້ອງໃຫ້ປະເທດທັງສອງ ຍຸຕິການປະຕິບັດງານທາງທະຫານໂຈມຕີກັນ ທ່ານ ເວົ້າວ່າ ປະທານາທິບໍດີຂອງປະເທດທັງສອງຕ້ອງມີຄວາມກ້າຫານ ເປີດການເຈລະຈາຄືນ ໃໝ່ເພື່ອຊອກຫາການແກ້ໄຂແບບສັນຕິຕໍ່ບັນຫາຂັດແຍ້ງດັ່ງກ່າວ ຄຳຮຽກຮ້ອງຂອງປະທານາທິບໍດີໂອບາມາມີຂຶ້ນນຶ່ງມື້ ຫຼັງຈາກໄດ້ມີການສະເຫຼີມສະຫຼອງ ທີ່ປະເທດຊູດານບ່ອນທີ່ປະຊາຊົນແລະພວກຜູ້ນໍາຂອງປະເທດດັ່ງກ່າວຊົມເຊີຍການກ່າວ ອ້າງຂອງລັດຖະບານທີ່ວ່າ ກອງທັບຊູດານ ໄດ້ເຂົ້າຢຶດຄືນເອົາບໍ່ນໍ້າມັນ Heglig ຈາກຊູ ດານໃຕ້ ປະທານາທິບໍດີຊູດານ ທ່ານ Omar al-Bashir ເປັນຜູ້ນຳພາໃນການໂຮມຊຸມນຸມສະ ເຫຼີມສະຫຼອງໄຊຊະນະ ຢ່າງຟົດຟື້ນ ທີ່ນະຄອນຫຼວງຄາທູມ ໃນມື້ວັນສຸກວານນີ້ ຂະນະ ທີ່ພວກທະຫານ ທີ່ມີຄວາມດີອົກດີໃຈກໍພາກັນສະຫຼອງທີ່ບໍ່ນໍ້າມັນ Heglig ທີ່ມີການຂັດ ແຍ້ງ ການສະເຫຼີມສະຫຼອງທີ່ວ່ານີ້ແມ່ນກົງກັນຂ້າມກັບຄຳກ່າວອ້າງຂອງເອກອັກຄະລັດ ຖະທູດຊູດານໃຕ້ປະຈຳອົງການສະຫະປະຊາຊາດທ່ານ ນາງ Agnes Oswaha ທ່ານນາງກ່າວຕໍ່ພວກນັກຂ່າວທີ່ ສຳນັກງານໃຫຍ່ ອົງການສະຫະ ປະຊາຊາດ ທີ່ນະຄອນນິວຢອກ ໃນມື້ວັນສຸກວານນີ້ວ່າກຳລັງຂອງ ຊູດານໃຕ້ ຍັງຄວບຄຸມບໍ່ນໍ້າມັນ Heglig ຢ່າງເຕັມທີ່ ທ່ານນາງ ໃຫ້ການຢືນຢັນວ່າ ກຳລັງຂອງຊູ ດານໃຕ້ທັງໝົດ ຈະຖອນອອກ ຈາກບໍ່ນໍ້າມັນ Heglig ພາຍໃນ ເວລາ 3 ມື້ ຊູດານໃຕ້ໄດ້ເຂົ້າຢຶດເອົາບໍ່ນໍ້າມັນ Heglig ໃນວັນທີ 10 ເມສາຜ່ານມາທີ່ພາໃຫ້ມີຄວາມ ຢ້ານກົວວ່າສົງຄາມເຕັມອັດຕາຈະລະເບີດຂຶ້ນລະຫວ່າງປະເທດທັງສອງ ໃນຄຳປາໄສໃນ ມື້ວັນພຸດຜ່ານມານີ້ ປະທານາທິບໍດີຊູດານທ່ານ Bashir ໄດ້ຂູ່ວ່າຈະທັບມ້າງລັດຖະບານ ຊູດານໃຕ້ໃຫ້ມຸ່ນທະລາຍ ລັດຖະມົນຕີກະຊວງຖະແຫຼງຂ່າວຂອງຊູດານໃຕ້ ກ່າວໃນມື້ວານນີ້ວ່າ ຈູບາຍັງຖືວ່າບໍ່ນໍ້າ ມັນ Heglig ເປັນພາກສ່ວນນຶ່ງຂອງເຂດນໍ້າແດນດິນຂອງຕົນ ແລະຢາກໃຫ້ຖານະຂອງ ເຂດດັ່ງກ່າວແລະເຂດທີ່ຍັງມີການຂັດແຍ້ງອື່ນໆໄດ້ຮັບການພິຈາລະນາໂດຍການໄກ່ເກ່ຍ ຂອງນາໆຊາດ ຊູດານແລະຊູດານໃຕ້ ບໍ່ສາມາດແກ້ໄຂບັນຫາຂັດແຍ້ງກ່ຽວກັບເລື່ອງຊາຍແດນ ນໍ້າມັນ ແລະສິດທິໃນການເປັນພົນລະເມືອງ ທີ່ເກີດມາຈາກ ການປະກາດເອກກະລາດ ຂອງຊູ ດານໃຕ້ ໃນເດືອນກໍລະກົດປີກາຍນີ້ ກ່ອນຈະແຍກອອກຈາກກັນນັ້ນ ຊູດານແລະຊູດານໃຕ້ ໄດ້ສູ້ລົບກັນໃນສົງຄາມກາງເມືອງ ເປັນເວລາ 21 ປີ ຊຶ່ງໃນທີ່ສຸດ ໄດ້ນຳໄປສູ່ການປົກຄອງຕົນເອງ ແລະການເປັນເອກກະ ລາດຂອງຊູດານໃຕ້